**Újabb Európai Uniós szakmai pályázat az iskolában**

A TÁMOP 3.3.3 pályázat „Eszterlánc-Egymástól tanulunk” projekt megvalósítását végeztük az elmúlt tanévben iskolánkban. A főpályázó az intézményünk volt, a sikeres szakmai munka érdekében konzorciumban dolgoztunk az óvodával, a cigány kisebbségi önkormányzattal és a Szegedi Tudományegyetemmel. Az elnyert 30.430.000.- Ft támogatás lehetőséget teremtett az előző pályázat, a HEFOP 2.1.5B keretében a hátrányos helyzetű gyerekek iskolai megsegítésére kidolgozott program továbbfejlesztésére, és valamennyi eddigi EU-s pályázatunk összekapcsolására. Elkészült az „Eszterlánc-Körösladány integrációs modell”, mely olyan tanulási-nevelési-tanítási program működtetését jelenti, melyben nemcsak a hátrányos helyzetű gyerekeknek, hanem valamennyi tanulónk számára biztosítja a fejlődésükhöz szükséges környezetet, módszereket, eszközöket. Így a lemaradók, a gyorsabban haladók, a tehetségesek optimálisan haladhatnak, mert tekintettel vagyunk saját igényeikre. Természetesen ennek az óriási feladatnak a megvalósítására nemcsak a konzorciumi partnerekkel, hanem a város intézményeivel, civil szervezeteivel és a szülőkkel is együttműködtünk.

A feladatellátás érdekében az egyetem feladata a szakemberképzés volt: 1 kollegánk gyakorlatvezető tanár végzettséget szerzett az egyetemen, 5 pedagógust pedig felkészítettek a hallgatók gyakorlatvezetésére. Az egyetemmel közvetlen kapcsolatot tartunk annak érdekében, hogy az elméleti ismeretek gyakorlati alkalmazási lehetőségét megteremtsük, és közösen dolgozhassuk ki a hospitálási szempontokat és konzultációs terveket, melyek a pedagógusképzés szerves részévé válnak. A pedagógia elméleti tudományával való kapcsolat tantestületünk szakmai fejlődését is segíti.

A program segítségével kidolgoztuk az integrációs referencia-intézménnyé válás modelljét, olyan példaértékű gyakorlati tevékenységet folytatunk, melyet bemutatunk a pályán lévő pedagógusoknak és a pedagógus hallgatóknak. Segítjük más oktatási intézmények együttnevelési tevékenységét, és gyakorlóhelyet teremtettünk a Szegedi Tudományegyetemen tanuló pedagógus hallgatóknak. Együttműködünk a két partneriskolával: a hódmezővásárhelyi Varga Tamás és Klauzál Gábor Általános iskolákkal, akik szintén a pályázat nyertesei voltak.

Fontos feladatunk, hogy a szakmai műhelyekben segítsük a kistérségben és a Dél-alföldi Régióban dolgozó pedagógusok törekvéseit arra, hogy az esélyegyenlőség, az egyenlő bánásmód napi gyakorlatukká váljon a tanteremben. Ennek érdekében bemutató foglalkozásokat, szakmai napokat tartunk, és szakmai műhelyeket működtetünk az érdeklődő pedagógusoknak, intézményvezetőknek. Bemutatjuk jó gyakorlatainkat, melyet a tanítási órákon, szabadidős foglalkozásokon, projektekben, témahetekben dolgoztunk ki, és használjuk az új ismeretszerzési módszereket.

A munkacsoportjaink a tanórán kívüli programok szervezésén és az egyéni fejlesztési tervek kidolgozásán, a szakmai műhelyeink az óvoda-iskola átmenet megkönnyítésén és a tanulás megtanítása módszereinek továbbfejlesztésén és alkalmazásán dolgoznak. A cigány kisebbségi önkormányzat tagjainak részvételével a környezetünkkel kapcsolatot tartó csoport feladata a tájékoztatás és a dokumentálás volt. Az www.eszterlanceu.hu honlap folyamatos működtetésével kihasználjuk az informatika-adta lehetőséget a szakmai anyagaink terjesztésére.

A szakemberképzés mellett a minőségi oktatás feltételrendszerének fejlesztésére is törekedtünk. Az óvodában és az iskolában fejlesztő eszközöket szereztünk be. A felújított emeletes épület tetőterében olyan konferencia-termet alakítottunk ki, amely mobil bútoraival, technikai berendezéseivel alkalmas a konzultációk, előadások szervezésére.

A projektzáró-konferencián és az óvoda szakmai napján elhangzott előadások, a bemutatók a pedagógushallgatók által írt beszámolók, az egyetem elektronikus újságjában megjelent cikk, az iskolába rendszeresen visszatérő kollegák bizonyítják, hogy eredményes munkát végeztünk. Kiemelkedő eredménye a projektnek, hogy bővült az intézményünk kapcsolatrendszere olyan iskolákkal, akiktől mi is tanulhatunk, kölcsönösen kicserélhetjük jó gyakorlatainkat. Ezek a kapcsolatok ma is élnek, részt veszünk egymás rendezvényein, versenyein, a kollegák napi kapcsolatban állnak egymással.

A program megvalósításán aktívan dolgozó 28 fő (óvónő, tanító, tanár, kisebbségi képviselő, egyetemi tanár, gazdasági és adminisztratív szakember), és a csatlakozó nevelők munkájának eredménye az is, hogy az elkészült, minősített jó gyakorlatokkal a következő TÁMOP pályázatra is előkészítették az intézményt. Ezzel újabb lehetőséget kapunk a további fejlesztésekre, a feltételeink folyamatos erősítésére azért, hogy tanulóink a legjobb nevelést-oktatást kaphassák az óvodában és az iskolában.

Tiszainé Rudner Judit projektvezető